**Satser på økte markedsandeler**

Administrerende direktør Bård Samstad er optimistisk for 2015: Rekordbesøk på Nyttårsmessen, fornøyde samarbeidspartnere og flere nye større kontrakter innen VA og VVS. 2015 blir et godt år for Heidenreich, til tross for at den samlede veksten i markedet er lavt estimert. Bård Samstad vil ta markedsandeler.

- Året startet med Nyttårsmessen. Er frammøtet der en indikator på interessen for Heidenreich, så blir i alle fall 2015 et flott år for oss, sier Samstad. - Besøket økte med over 40 prosent fra i fjor, og nesten 1000 mennesker har vært innom.

- Jeg kan bare takke alle kunder, leverandører og medarbeidere for et fantastisk arrangement. Det går gjetord i bransjen om dette opplegget og dette lover godt for resten av 2015.

**Flere store kontrakter**

Spådommene fra Prognosesenteret forteller oss at veksten innen VA vil øke litt i forhold til fjoråret, mens VVS vil ligge på samme nivå. Hva betyr dette for Heidenreich?

- Vi har gjennom lang tid brukt store ressurser på å utvikle VA konseptet vårt, presiserer Bård. - Det satses på infrastruktur og anlegg i Norge, og Heidenreich er godt rustet for å ta en aktiv del i dette. Vi jobber også mye med å forsterke oss ytterligere på kompetansesiden. Jeg kan også røpe at Heidenreich har inngått flere store kontrakter innen VA den siste tiden og vi tror på økte markedsandeler, sier Bård.

- Innen VVS har vi også inngått flere store kontrakter i det siste, til tross for at totalmarkedet står på stedet hvil. Det er også positivt at kundene liker å handle hos oss, noe vår store kundeundersøkelse viser med all tydelighet. Vi opplever også en økning for vår netthandel, noe vi er godt fornøyd med.

**Optimaliserer driften**

Heidenreich arbeidet i fjor mye med tiltak for å optimalisere driften, noe som vil prioriteres videre i 2015.

- Først og fremst begynner vi å ferdiggjøre en løsning som vil gi oss mer optimal drift på sentrallageret på Skedsmo. Dette arbeidet vil komme våre kunder til gode med enda høyere effektivitet og vi er også i gang med ombygginger på våre servicesentre rundt om i landet for å tilby et enda mer skreddersydd produkt. I Stavanger ser vi etter den rette lokaliseringen for vårt nye servicesenter, og jeg håper det blir avklart i løpet av året.  På vegne av Heidenreich vil jeg avslutningsvis ønske alle kunder og leverandører et spennende og produktivt 2015, sier Samstad.